PRAVILNIK

O NAČINU ISKAZIVANJA PERFORMANSI GRAĐEVINSKIH PROIZVODA I ELEMENATA ZGRADE U VEZI SA BITNIM KARAKTERISTIKAMA - REAKCIJA NA POŽAR, OTPORNOST NA POŽAR I PONAŠANJE PRI SPOLJAŠNJEM POŽARU

("Sl. glasnik RS", br. 21/2022)

**Član 1**

Ovim pravilnikom bliže se uređuje način iskazivanja performansi građevinskih proizvoda i elemenata zgrade (u daljem tekstu: građevinski proizvodi) u vezi sa bitnim karakteristikama: reakcija na požar, otpornost na požar i ponašanje pri spoljašnjem požaru.

**Član 2**

Performanse građevinskog proizvoda u vezi sa njegovim bitnim karakteristikama: reakcija na požar, otpornost na požar i ponašanje pri spoljašnjem požaru, iskazuju se u skladu sa ovim pravilnikom.

Građevinski proizvodi za koje se performanse u vezi sa bitnim karakteristikama iz stava 1. ovog člana iskazuju u skladu sa ovim pravilnikom su svi građevinski proizvodi za čiju je predviđenu upotrebu propisana klasa reakcije na požar, otpornosti na požar i ponašanje pri spoljašnjem požaru, u skladu sa srpskom tehničkom specifikacijom ili tehničkim propisom ili zahtevana tehničkom dokumentacijom za objekat.

Otpornost na požar građevinskih konstrukcija određuje se u skladu sa posebnim propisom za projektovanje građevinskih konstrukcija.

**Član 3**

Građevinski proizvodi za koje se, u skladu sa ovim pravilnikom, iskazuju performanse u vezi bitne karakteristike - reakcija na požar, uključujući i građevinske proizvode ugrađene u elemente konstrukcije, u zavisnosti od predviđene upotrebe u objektu, svrstavaju se u sledeće kategorije:

1) građevinski proizvodi, osim podnih obloga i proizvoda za toplotnu izolaciju cevi;

2) podne obloge;

3) proizvodi za toplotnu izolaciju cevi;

4) energetski, upravljački i komunikacioni kablovi.

**Član 4**

Građevinski proizvodi za koje se, u skladu sa ovim pravilnikom, iskazuju performanse u vezi bitne karakteristike - otpornost na požar su:

1) noseći elementi koji nemaju funkciju požarnog odvajanja:

(1) zidovi,

(2) međuspratna konstrukcija,

(3) krovovi,

(4) grede,

(5) stubovi,

(6) balkoni (ili konzole),

(7) pasarele i

(8) stepeništa;

2) noseći elementi koji imaju funkciju požarnog odvajanja sa ili bez ostakljenja, servisnih instalacija i elemenata za pričvršćivanje:

(1) zidovi,

(2) međuspratna konstrukcija,

(3) krovovi i

(4) izdignuti podovi;

3) proizvodi i sistemi za zaštitu elemenata objekta ili delova elemenata objekta:

(1) tavanice bez sopstvene otpornosti na požar i

(2) premazi, obloge i zastori za postizanje otpornosti konstrukcije na požar;

4) nenoseći elementi ili delovi objekta sa ili bez ostakljenja, servisnih instalacija i elemenata za pričvršćivanje:

(1) pregrade,

(2) fasade (zid-zavese) i spoljašnji zidovi,

(3) tavanice sa sopstvenom otpornošću na požar,

(4) izdignuti podovi,

(5) vrata i kapci otporni na požar sa uređajima za zatvaranje,

(6) vrata za kontrolu dima,

(7) zaptivne ispune,

(8) trakasti zaptivači;

5) obloge zidova i tavanica u funkciji doprinosa otpornosti na požar;

6) servisne instalacije:

(1) ventilacioni kanali otporni na požar,

(2) klapne otporne na požar,

(3) konvejer sistemi i njihovi zatvarači,

(4) servisni kanali i okna i

(5) dimnjaci;

7) sistemi za kontrolu dima:

(1) kanali za ekstrakciju (odvođenje) dima,

(2) klapne za kontrolu dima,

(3) dimne barijere,

(4) ventilatori za prinudno odvođenje dima i toplote,

(5) elementi za prirodno odvođenje dima i toplote.

**Član 5**

Građevinski proizvodi za koje se, u skladu sa ovim pravilnikom, iskazuju performanse u vezi bitne karakteristike - ponašanje pri spoljašnjem požaru su:

1) krovovi i

2) krovni pokrivači.

**Član 6**

Bitne karakteristike građevinskih proizvoda: reakcija na požar, otpornost na požar i ponašanje pri spoljašnjem požaru ispituju se u skladu sa standardima za metode ispitivanja iz Priloga I - Metode ispitivanja bitnih karakteristika građevinskih proizvoda: reakcija na požar, otpornost na požar i ponašanje pri spoljašnjem požaru, koji je odštampan uz ovaj pravilnik i čini njegov sastavni deo.

Ispitivanja iz stava 1. ovog člana sprovodi laboratorija za ispitivanje bitnih karakteristika građevinskih proizvoda: reakcije na požar, otpornosti na požar i ponašanje pri spoljašnjem požaru imenovana u skladu sa posebnim propisom prema odgovarajućim metodama ispitivanja.

O izvršenom ispitivanju imenovana laboratorija iz stava 2. ovog člana sačinjava izveštaj o ispitivanju u skladu sa zahtevima standarda SRPS EN ISO/IEC 17025 i posebnim propisom.

Na zahtev, imenovana laboratorija iz stava 2. ovog člana sačinjava i izveštaj o proširenom polju primene u skladu sa odgovarajućim standardom iz serije standarda SRPS EN 13501.

**Član 7**

Uzorkovanje građevinskih proizvoda za ispitivanje bitnih karakteristika: reakcija na požar, otpornosti na požar i ponašanje pri spoljašnjem požaru sprovodi naručilac/privredni subjekt (proizvođač, zastupnik, uvoznik ili distributer građevinskog proizvoda) ili imenovana laboratorija, osim kada je odgovarajućom srpskom tehničkom specifikacijom ili tehničkim propisom drugačije propisano.

Privredni subjekt je u obavezi da imenovanoj laboratoriji, pre početka ispitivanja, dostavi tehničku dokumentaciju o uzorku kojom se nedvosmisleno dokazuje sledljivost sa uzorkom za ispitivanje. Dostavljena tehnička dokumentacija mora da omogući identifikaciju sastavnih delova/upotrebljenih materijala uzorka, tako da se može potvrditi da je uzorak proizveden/projektovan u skladu sa njom.

**Član 8**

Performanse u vezi bitnih karakteristika građevinskih proizvoda: reakcija na požar, otpornost na požar i ponašanje pri spoljašnjem požaru, iskazuju se klasom.

Klasa reakcije na požar, otpornosti na požar i ponašanje pri spoljašnjem požaru građevinskih proizvoda određuje se na osnovu ocene dobijenih rezultata ispitivanja bitnih karakteristika iz člana 6. stav 1. ovog pravilnika (u daljem tekstu: klasifikacija).

**Član 9**

Klasifikacija reakcije na požar građevinskih proizvoda iz člana 3. tač. 1), 2) i 3) ovog pravilnika vrši se u skladu sa standardom SRPS EN 13501-1.

Klasifikacija reakcije na požar građevinskih proizvoda iz člana 3. tačka 4) ovog pravilnika vrši se u skladu sa standardom SRPS EN 13501-6.

Klasifikacija reakcije na požar građevinskih proizvoda iz Priloga II - Klasifikacija reakcije na požar građevinskih proizvoda bez ispitivanja, koji je odštampan uz ovaj pravilnik i čini njegov sastavni deo, vrši se bez ispitivanja i izražava kao klasa reakcije na požar A1 ili A1 fl.

**Član 10**

Klasifikacija otpornosti na požar građevinskih proizvoda iz člana 4. ovog pravilnika vrši se u skladu sa standardima SRPS EN 13501-2, SRPSEN 13501-3 i SRPS EN 13501-4.

**Član 11**

Klasifikacija ponašanja pri spoljašnjem požaru građevinskih proizvoda iz člana 5. ovog pravilnika vrši se u skladu sa standardom SRPSEN 13501-5.

**Član 12**

Klasifikaciju bitnih karakteristika građevinskih proizvoda u skladu sa ovim pravilnikom vrši imenovana laboratorija iz člana 6. stav 2. ovog pravilnika.

Do imenovanja laboratorije u skladu sa posebnim propisom prema odgovarajućoj metodi ispitivanja za obavljanje radnje ispitivanja bitne karakteristike: reakcije na požar, otpornosti na požar ili ponašanje pri spoljašnjem požaru, klasifikaciju bitne karakteristike: reakcije na požar, otpornosti na požar, ponašanje pri spoljašnjem požaru građevinskih proizvoda u skladu sa ovim pravilnikom vrši laboratorija imenovana u skladu sa posebnim propisom za najmanje dve metode ispitivanja bitne karakteristike - reakcija na požar, za najmanje dve metode ispitivanja bitne karakteristike - otpornost na požar, odnosno za jednu metodu ispitivanja bitne karakteristike - ponašanje pri spoljašnjem požaru.

U slučaju iz stava 2. ovog člana, klasifikaciju bitnih karakteristika: reakcija na požar, otpornost na požar ili ponašanje pri spoljašnjem požaru građevinskih proizvoda imenovana laboratorija vrši na osnovu rezultata ispitivanja koje je izvršila laboratorija koja je prijavljeno telo za ispitivanje odgovarajuće bitne karakteristike.

**Član 13**

O izvršenoj klasifikaciji sačinjava se izveštaj o klasifikaciji.

Sadržina i forma izveštaja o klasifikaciji iz stava 1. ovog člana utvrđena je odgovarajućim standardom iz serije standarda SRPS EN 13501.

Pored sadržine utvrđene u stavu 2. ovog člana, izveštaj o klasifikaciji može da sadrži i prošireno polje primene rezultata ispitivanja i eventualna ograničenja u upotrebi građevinskog proizvoda iz člana 6. stav 4. ovog pravilnika.

Rok važenja izveštaja o klasifikaciji iz stava 1. ovog člana je pet godina ili kraće ukoliko dođe do promene u proizvodnji građevinskog proizvoda kojom se utiče na performanse građevinskog proizvoda i/ili promena u odgovarajućoj srpskoj tehničkoj specifikaciji ili tehničkom propisu u skladu sa kojima su izdate, ako te promene utiču na ispunjavanje osnovnih zahteva za objekat.

**Član 14**

Danom početka primene ovog pravilnika prestaje da važi Pravilnik o obaveznom atestiranju elemenata tipskih građevinskih konstrukcija na otpornost prema požaru i o uslovima koje moraju ispunjavati organizacije udruženog rada ovlašćene za atestiranje tih proizvoda ("Službeni list SFRJ", broj 24/90).

Isprava o usaglašenosti izdata na osnovu propisa iz stava 1. ovog člana važi do isteka roka važenja.

**Član 15**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije", a primenjuje se po isteku godinu dana od dana njegovog stupanja na snagu za sve građevinske proizvode iz člana 4. ovog pravilnika, osim za građevinske proizvode iz člana 4. stav 1. tačka 3) podtačka (2), za koje se primenjuje po isteku dve godine od dana stupanja na snagu ovog pravilnika.

**Prilog I**

**METODE ISPITIVANJA BITNIH KARAKTERISTIKA GRAĐEVINSKIH PROIZVODA: REAKCIJA NA POŽAR, OTPORNOST NA POŽAR I PONAŠANJE PRI SPOLJAŠNJEM POŽARU**

|  |  |  |
| --- | --- | --- |
| **Oznaka standarda**  | **Naslov**  | **Naslov (EN)**  |
| **Bitna karakteristika: otpornost na požar - Krovovi - požar spolja**  |
| SRPS CEN/TS 1187Test 1 i Test 4  | Metode ispitivanja izlaganja krovova dejstvu požara spolja  | Test methods for external fire exposure to roofs  |
| **Bitna karakteristika: otpornost na požar - Nenoseće konstrukcije**  |
| SRPS EN 1364-1  | Ispitivanja otpornosti nenosećih konstrukcija na požar - Deo 1: Zidovi  | Fire resistance tests for non-loadbearing elements - Part 1: Walls  |
| SRPS EN 1364-2  | Ispitivanja otpornosti na požar nenosećih konstrukcija - Deo 2: Plafoni  | Fire resistance tests for non-loadbearing elements - Part 2: Ceilings  |
| SRPS EN 1364-3  | Ispitivanja otpornosti nenosećih konstrukcija na požar - Deo 3: Zid-zavesa - Potpuna konfiguracija (ceo sklop)  | Fire resistance tests for non-loadbearing elements - Part 3: Curtainwalling - Full configuration (complete assembly)  |
| SRPS EN 1364-4  | Ispitivanja otpornosti nenosećih konstrukcija na požar - Deo 4: Zid-zavesa - Delimična konfiguracija  | Fire resistance tests for non-loadbearing elements - Part 4: Curtainwalling - Part configuration  |
| SRPS EN 1364-5  | Ispitivanja otpornosti nenosećih konstrukcija na požar - Deo 5: Rešetke za provetravanje  | Fire resistance tests for non-loadbearing elements - Part 5: Airtransfer grilles  |
| **Bitna karakteristika: otpornost na požar - Noseće konstrukcije**  |
| SRPS EN 1365-1  | Ispitivanja otpornosti nosećih konstrukcija na požar - Deo 1: Zidovi  | Fire resistance tests for loadbearing elements - Part 1: Walls  |
| SRPS EN 1365-2  | Ispitivanja otpornosti nosećih konstrukcija na požar - Deo 2: Međuspratne konstrukcije i krovovi  | Fire resistance tests for loadbearing elements - Part 2: Floors and roofs  |
| SRPS EN 1365-3  | Ispitivanja otpornosti na požar nosivih konstrukcija- Deo 3: Grede  | Fire resistance tests for loadbearing elements - Part 3: Beams  |
| SRPS EN 1365-4  | Ispitivanja otpornosti na požar nosivih konstrukcija - Deo 4: Stubovi  | Fire resistance tests for loadbearing elements - Part 4: Columns  |
| SRPS EN 1365-5  | Ispitivanja otpornosti na požar nosivih konstrukcija - Deo 5: Balkoni i pasarele  | Fire resistance tests for loadbearing elements - Part 5: Balconies and walkways  |
| SRPS EN 1365-6  | Ispitivanja otpornosti na požar nosivih konstrukcija - Deo 6: Stepeništa  | Fire resistance tests for loadbearing elements - Part 6: Stairs  |
| **Bitna karakteristika: otpornost na požar - Servisne instalacije**  |
| SRPS EN 1366-1  | Ispitivanja otpornosti servisnih instalacija na požar - Deo 1: Ventilacioni kanali  | Fire resistance tests for service installations - Part 1: Ducts  |
| SRPS EN 1366-2  | Ispitivanja otpornosti servisnih instalacija na požar - Deo 2: Klapne otporne na požar  | Fire resistance tests for service installations - Part 2: Fire dampers  |
| SRPS EN 1366-3  | Ispitivanje otpornosti na požar servisnih instalacija - Deo 3: Zaptivne ispune  | Fire resistance tests for service installations - Part 3: Penetration seals  |
| SRPS EN 1366-4  | Ispitivanje otpornosti servisnih instalacija na požar - Deo 4: Zaptivke linearnih spojeva  | Fire resistance tests for service installations - Part 4: Linear joint seals  |
| SRPS EN 1366-5  | Ispitivanje otpornosti na požar servisnih instalacija - Deo 5: Servisni kanali i okna  | Fire resistance tests for service installations - Part 5: Service ducts and shafts  |
| SRPS EN 1366-6  | Ispitivanje otpornosti na požar servisnih instalacija - Deo 6: Izdignuti i dvostruki podovi  | Fire resistance tests for service installations - Part 6: Raised access and hollow core floors  |
| SRPS EN 1366-7  | Ispitivanje otpornosti na požar servisnih instalacija - Deo 7: Konvejeri i njihovi zatvarači  | Fire resistance tests for service installations - Part 7: Conveyor systems and their closures  |
| SRPS EN 1366-8  | Ispitivanje otpornosti na požar servisnih instalacija - Deo 8: Kanali za ekstrakciju dima  | Fire resistance tests for service installations - Part 8: Smoke extraction ducts  |
| SRPS EN 1366-9  | Ispitivanje otpornosti na požar servisnih instalacija - Deo 9: Kanali za ekstrakciju dima iz jednog požarnog sektora  | Fire resistance tests for service installations - Part 9: Single compartment smoke extraction ducts  |
| SRPS EN 1366-10  | Ispitivanja otpornosti servisnih instalacija na požar - Deo 10: Klapne za kontrolu dima  | Fire resistance tests for service installations - Part 10: Smoke control dampers  |
| SRPS EN 1366-11  | Ispitivanje otpornosti servisnih instalacija na požar - Deo 11: Sistemi zaštite od požara za kablovske sklopove i pripadajuće komponente  | Fire resistance tests for service installations - Part 11: Fire protective systems for cable systems and associated components  |
| SRPS EN 1366-12  | Ispitivanja otpornosti servisnih instalacija na požar - Deo 12: Nemehanička požarna barijera za sistem ventilacionih kanala  | Fire resistance tests for service installations - Part 12: Nonmechanical fire barrier for ventilation ductwork  |
| SRPS EN 1366-13  | Ispitivanja otpornosti servisnih instalacija na požar - Deo 13: Dimnjaci  | Fire resistance tests for service installations - Part 14: Chimneys  |
| **Doprinos otpornosti konstrukcijskih elemenata na požar**  |
| SRPS EN 13381-1  | Metode ispitivanja za određivanje doprinosa otpornosti na požar konstrukcijskih elemenata - Deo 1: Horizontalne zaštitne membrane  | Test methods for determining the contribution to the fire resistance of structural members - Part 1: Horizontal protective membranes  |
| SRPS EN 13381-2  | Metode ispitivanja za određivanje doprinosa otpornosti konstrukcijskih elemenata na požar - Deo 2: Vertikalne zaštitne membrane  | Test methods for determining the contribution to the fire resistance of stuctural members - Part 2: Vertical protective membranes  |
| SRPS EN 13381-3  | Metode ispitivanja za određivanje doprinosa otpornosti konstrukcijskih elemenata na požar - Deo 3: Zaštita primenjena na betonske elemente  | Test methods for determining the contribution to the fire resistance of structural members - Part 3: Applied protection to concrete members  |
| SRPS EN 13381-4  | Metode ispitivanja za određivanje doprinosa otpornosti konstrukcijskih elemenata na požar - Deo 4: Pasivna zaštita primenjena na čelične elemente  | Test methods for determining the contribution to the fire resistance of structural members - Part 4: Applied passive protection to steel members  |
| SRPS EN 13381-5  | Metode ispitivanja za određivanje doprinosa otpornosti konstrukcijskih elemenata na požar - Deo 5: Zaštita primenjena na kompozitne elemente od betona/profilisanog čeličnog lima  | Test methods for determining the contribution to the fire resistance of structural members - Part 5: Applied protection to concrete/profiled sheet steel composite members  |
| SRPS EN 13381-6  | Metode ispitivanja za određivanje doprinosa otpornosti konstrukcijskih elemenata na požar - Deo 6: Zaštita primenjena na šuplje čelične stubove ispunjene betonom  | Test methods for determining the contribution to the fire resistance of structural members - Part 6: Applied protection to concrete filled hollow steel columns  |
| SRPS EN 13381-7  | Metode ispitivanja za određivanje doprinosa otpornosti konstrukcijskih elemenata na požar - Deo 7: Zaštita primenjena na drvene elemente  | Test methods for determining the contribution to the fire resistance of structural members - Part 7: Applied protection to timber members  |
| SRPS EN 13381-8  | Metode ispitivanja za određivanje doprinosa otpornosti konstrukcijskih elemenata na požar - Deo 8: Reaktivna zaštita primenjena na čelične elemente  | Test methods for determining the contribution to the fire resistance of structural members - Part 8: Applied reactive protection to steel members  |
| SRPS EN 13381-9  | Metode ispitivanja za određivanje doprinosa otpornosti konstrukcijskih elemenata na požar - Deo 9: Sistemi zaštite od požara primenjeni na čelične grede sa otvorima u rebru  | Test methods for determining the contribution to the fire resistance of structural members - Part 9: Contribution of fire resistance to steel beams with web opening  |
| **Obloge za određivanje poboljšanja nivoa zaštite od požara**  |
| SRPS EN 14135  | Obloge - Određivanje poboljšanja nivoa zaštite od požara  | Coverings - Determination of fire protection ability  |
| **Bitna karakteristika: otpornost na požar - Vrata**  |
| SRPS EN 1634-1  | Ispitivanja otpornosti na požar i propuštanja dima kroz vrata, sklopove za zatvaranje, prozore koji se mogu otvarati i građevinske okove - Deo 1: Ispitivanje otpornosti na požar vrata, sklopova za zatvaranje i prozora koji se mogu otvarati  | Fire resistance and smoke control tests for door, shutter and openable window assemblies and elements of building hardware - Part 1: Fire resistance tests for doors, shutters and openable windows  |
| SRPS EN 1634-2  | Ispitivanja otpornosti na požar i propuštanja dima za vrata, rolo-vrata, prozore koji se mogu otvarati, kao i građevinske okove - Deo 2: Karakterizacija otpornosti na požar elemenata građevinskih okova  | Fire resistance and smoke control tests for door, shutter and openable window assemblies and elements of building hardware - Part 2: Fire resistance characterisation test for elements of building hardware  |
| SRPS EN 1634-3  | Ispitivanje otpornosti na požar i kontrola dima za vrata i kapke - Deo 3: Ispitivanje za kontrolu dima vrata i kapaka  | Fire resistance and smoke control tests for door and shutter assemblies, openable windows and elements of building hardware - Part 3: Smoke control test for door and shutter assemblies  |
| **Bitna karakteristika: Reakcija na požar**  |
| **Oznaka standarda**  | **Naslov**  | **Naslov (EN)**  |
| SRPS EN ISO 1182  | Ispitivanja reakcije na požar građevinskih proizvoda - Ispitivanje negorivosti  | Reaction to fire tests for building products - Non-combustibility test  |
| SRPS EN ISO 1716  | Ispitivanja reakcije proizvoda na požar - Određivanje gornje toplotne moći (toplotne vrednosti)  | Reaction to fire tests for building products - Determination of the heat of combustion  |
| SRPS EN 13823  | Ispitivanje reakcije na požar građevinskih proizvoda - Građevinski proizvodi, izuzimajući podne obloge, izloženi toplotnom dejstvu jednog izvora gorenja  | Reaction to fire tests for building products - Building products excluding floorings exposed to the thermal attack by a single burning item  |
| SRPS EN ISO 11925-2  | Ispitivanja reakcije na požar - Zapaljivost proizvoda izloženih direktnom dejstvu plamena - Deo 2: Ispitivanje jednim plamenom  | Reaction to fire tests - Ignitability of building products subjected to direct impingement of flame - Part 2: Single-flame source test  |
| SRPS EN ISO 9239-1  | Ispitivanje reakcije na požar podnih obloga - Deo 1: Određivanje ponašanja pri gorenju korišćenjem izvora toplotnog zračenja  | Reaction to fire tests for floorings - Part 1: Determination of the burning behaviour using a radiant heat source  |
| SRPS EN 50399  | Opšte metode ispitivanja kablova u uslovima gorenja - Merenje oslobođene toplote i stvorenog dima na kablovima za vreme ispitivanja širenja plamena - Ispitna aparatura, procedure, rezultati  | Common test methods for cables under fire conditions - Heat release and smoke production measurement on cables during flame spread test - Test apparatus, procedures, results  |
| SRPS EN 60332-1-2  | Ispitivanja električnih i optičkih kablova u uslovima požara - Deo 1-2: Ispitivanje vertikalnog širenja plamena na pojedinačnom izolovanom provodniku ili kablu - Postupak za prethodno podešeni plamen od 1 kW  | Tests on electric and optical fibre cables under fire conditions - Part 1- 2: Test for vertical flame propagation for a single insulated wire or cable - Procedure for 1 kW pre-mixed flame  |
| SRPS EN 60754-2  | Ispitivanje gasova oslobođenih tokom sagorevanja materijala iz kablova - Deo 2: Određivanje kiselosti (merenjem pH) i provodnosti  | Test on gases evolved during combustion of materials from cables - Part 2: Determination of acidity (by pH measurement) and conductivity  |
| SRPS EN 61034-2        | Merenje gustine dima iz kablova koji gore pod definisanim uslovima - Deo 2: Postupak ispitivanja i zahtevi  | Measurement of smoke density of cables burning under defined conditions - Part 2: Test procedure and requirements  |

**Prilog II**

**KLASIFIKACIJA REAKCIJE NA POŽAR GRAĐEVINSKIH PROIZVODA BEZ ISPITIVANJA**

A. Primena

A.1. Građevinski proizvodi se klasifikuju u klasu A1 i A1 fl bez ispitivanja u skladu sa ovim pravilnikom jedino ako su izrađeni od jednog ili više materijala navedenih u Tabeli 1 ovog priloga.

A.2. Građevinski proizvodi, koji su izrađeni lepljenjem jednog ili više materijala navedenih u Tabeli 1 ovog priloga, klasifikuju se u klasu A1 i A1fl bez ispitivanja u skladu sa ovim pravilnikom, ako sadrži manje od 0,1% po težini ili zapremini (šta je nepovoljnije) lepka.

A.3. Ovaj prilog ne odnosi se na građevinske proizvode od ploča (na primer kod izolacionog materijala) sa jednim ili više organskih slojeva ili proizvode, koji sadrže organski materijal, koji nije raspoređen homogeno (osim lepka).

A.4. Građevinski proizvodi koji se izrađuju na način da se premaže jedan ili više materijala navedenih u Tabeli 1 ovog priloga, sa neorganskim slojem (na primer: premazani metalni proizvodi), klasifikuju se u klasu A1 i A1 fl bez ispitivanja u skladu sa ovim pravilnikom.

A.5. Materijali iz Tabele 1 ovog priloga ne smeju da sadrže više od 1,0% po težini ili zapremini (šta je od toga manje) homogeno raspoređenog organskog materijala.

Tabela 1

|  |  |
| --- | --- |
| Materijal  | Napomene  |
| Ekspandirana glina  |    |
| Ekspandirani perlit  |    |
| Ekspandirani vermikulit  |    |
| Mineralna vuna  |    |
| Ćelijsko staklo  |    |
| Beton  | Obuhvata isporučeni beton, kao i prefabrikovane (montažni) armirane i prednapregnute proizvode  |
| Agregatni beton (gusti i laki mineralni agregati, osim integralnih toplotnih izolacija)  | Može da sadrži hemijske i mineralne dodatke (na primer: PFA), pigmente i druge materijale. Obuhvata prefabrikovane (montažne) elemente  |
| Autoklavni ćelijasti beton  | Elementi izrađeni od hidrauličnih vezivnih sredstava, kao što su cement i/ili kreč, kombinovani sa finim materijalima (silikatni materijali, PFA, elektrofilterski pepeo) i proizvodi od ćelijastog betona. Obuhvata prefabrikovane (montažni) elemente  |
| Cement ojačan vlaknima  |    |
| Cement  |    |
| Kreč  |    |
| Zgura iz visokih peći / leteći pepeo (PFA)  |    |
| Mineralni agregati  |    |
| Gvožđe, čelik i nerđajući čelik  | Ne u obliku finih delića  |
| Bakar i legure bakra  | Ne u obliku finih delića  |
| Cink i legure cinka  | Ne u obliku finih delića  |
| Aluminijum i legure aluminijuma  | Ne u obliku finih delića  |
| Olovo  | Ne u obliku finih delića  |
| Gips i malteri na bazi gipsa  | Može da sadrži dodatke (za usporavanje vezivanja, punila, vlakna, pigmente,hidrirani kreč, dodatke za zadržavanje vazduha i vode i plastifikatore), guste agregate (na primer prirodni ili usitnjeni pesak)ili lake agregate (na primer perlit ili vermikulit)  |
| Malter sa neorganskim vezivnim sredstvima  | Malteri za malterisanje, malteri za podne estrihe i malteri za zidanje na bazi jednog ili više neorganskih vezivnih sredstava, npr. cement, kreč, zidarski cement i gips  |
| Elementi od gline  | Elementi od gline ili drugih materijala koji sadrže glinu, sa ili bez dodatkapeska, gorivih ili drugih primesa. Obuhvata opeke, crep, elemente za oblaganje i elemente od šamota (na primer dimnjačke cevi)  |
| Elementi od kalcijum silikata  | Elementi, izrađeni od mešavine kreča i prirodnih silicijumskihmaterijala (pesak, silicijum prod ili kamenina ili mešavina oba). Ovde spadaju pigmenti za farbanje.  |
| Proizvodi od prirodnog kamena i škriljaca  | Obrađeni ili neobrađeni elementi izrađeni od prirodnog kamena (magmatske, sedimentne ili metamorfne stene) ili škriljaca  |
| Gipsani elementi  | Obuhvata blokove i druge elemente od kalcijum sulfata i vode, koji mogu uključivati vlakna, punila, agregate i druge primese (aditive) i koji mogu biti obojeni pigmentima  |
| Teraco  | Obuhvata prefabrikovane (montažne) betonske ploče i betonske podove izlivene na licu mesta  |
| Staklo  | Obuhvata toplotno obrađeno, hemijski očvrsnuto, laminirano valjano i žicom armirano staklo  |
| Staklena keramika  | Staklena keramika sastavljena od kristala i ostataka stakla  |
| Keramika  | Obuhvata proizvode od presovane prašine i ekstrudirane proizvode, glazirane ili neglazirane  |